НыбжьыщIэхэм я зэфIэкI лъагэр
Хьэтуей къуажэм дэт сабий-ныбжьыщIэ спорт школ №2-м щекIуэкIащ 2000-2005 гъэхэм къалъхуахэм алыдж-урым бэнэкIэмкIэ я район зэпеуэ. Абы я зэфIэкIыр здынэсыр щагъэунэхуащ Урыху, Хьэтуей, Уэзрэдж, Анзорей, Ерокъуэ щыщ спортсмен ныбжьыщIэхэм.
Я хьэлъагъ елъытауэ гупитIу гуэшауэ екIуэкIа зэхьэзэхуэхэм япэ увыпIищыр къыщахьащ Къалэбатэ Абдул, Щоджэн Инал, Бэвыкъуэ Ильяс, Битокъу Чэрим, Нот Алим, БищIо Астемыр, Къалэбатэ Азэмэт, ДзыхьмыщI Азэмэт, Бозий Анзор, Гъэужьей Iэдэм, Былымгъуэт Ахьмэд, БищIо Амин, Щхьэгуэш Къантемыр сымэ.
Зэхьэзэхуэр къыщызэIуахым бэнакIуэ ныбжьыщIэхэм я пащхьэм къыщыпсэлъащ КъБР-м спортымрэ туризмэмкIэ и министерствэм и къудамэхэм ящыщ зым и унафэщI Сэбаншы Аслъэнрэ район администрацэм физическэ щэнхабзэмрэ спортымкIэ и къудамэм и Iэтащхьэ Щхьэгуэш Мухьэмэдрэ. Ахэр зэпеуэм хэтхэм ехъулIэныгъэфIкIэ ехъуэхъуащ икIи жаIащ сыт щыгъуи мыпхуэдэ зэхьэзэхуэхэр даIыгъыну зэрыхьэзырыр.
Сыт и лъэныкъуэкIи зыхуей хуэзэу къызэрагъэпэща зэпеуэм щытекIуахэм медалхэмрэ щIыхь тхылъхэмрэ иратащ.
Шэрэдж Дисэ.
